Tšehhoslovakkia viimase aja kirjanduslikus loomingus kipub pearaskus langema lüürikale, seejuures niisugusele, kus vormi, stiili, poeetilise kuju harrastus on muutunud isesihiks. See nn. "pοetism" tunnustab uuesti "kunst kunsti pärast" põhimõtteid, kuigi ilma prantsuse sümbolistide haiglase dekadentsita ja ilma George-kooli preesterlikkuseta. Ometi ükski neid "poetiste" pole päriselt sulgunud oma konstruktiivse luulefantaasia  triiphoo­nesse, isegi mitte radikaalsem neist, František Halas, kelle luule­tuskogudes (Pärani, Kukk peletab surma) hümnide kõrval "Mitte kuhugi" leidub sõnavõtte ka olevikuainete kohta. Veelgi teravam on see polaarsus kunstnikulise õhushõljumise ja rahvusliku ning sot­siaalse elu reaalsuse vahel väga andeka Jaroslav S e i f e r t'i juures. Tema tuntud kogus Veenuse käed valitseb eeskätt artistlikkus; aga juba tema "rotatsioonimasinasse lauldud" tsükli mänglev iroonia ei tegele üksnes väga omapäraselt Karel Η. Μ  á c h a luuletaja-saatusega, kelle sajanda surmapäeva pühitsemine veel aktuaalsemaks tegi, vaid annab ka teravat ajakriitikat - nagu satiiris "Tšehhi daami" kohta. Ela hästi, kevad (1937) näitab avalikku, ühtlasi kunstiliselt lihtsusta­tud poliitilist seisukohavõttu, ka luuletuslikes järelhüüdeis Pekařile ja Šaldale puudub peenutsev maneer. Selle arengu jätku moodusta­vad Kaheksa päeva, leinakantsoonid Masaryki surma puhul. Masaryki märgi all on ka kõige tähtsam poetistide hulgas, Vítězslav Ν e z ν a l,  keda ka sürrealistiks on peetud, leidnud tee tagasi lihtsa monumen­taalsuse juurde. Tema luuletus "vana majahärra" ootamatust ilmumisest Zborovi lahingu 20. aasta mälestuspäevale (4. VII 1937), samuti sisult sellele lähedased kolm leinalaulu, mis kuulutavad hädaaegadeks vana käskija ülestõusmist surnuist, moodustavad tähtsama osa ohtras Masaryki luulekujulises austuses. Kõige oma vormilise kõrgenõudlikkuse juures pole Nezval kunagi poliitikateemadest kõrvale hoidnud: radikalism vormis ja mõttes käivad siin  lahutamata käsikäes. Ta loeta­vaimad viimased kogud on Praha vihmasõrmedega ja Naine mitmuses.